次韻詹丞賀得祠
作者：高斯得
朝代：宋

paragraphs: 我生天地間，自笑一疣物。
燕蝠爭晨暝，龍蠖安伸屈。
三度侶黄冠，十載謝丹紱。
無學陪旃厦，無才演綸綍。
晨策恣幽探，午窗饒睡兀。
平生正坐口，自使窮到骨。
紛紛蝶爭春，悄悄蟆啖月。
從來彭澤琴，不勝昭陽羯。
安有冷笑姿，可入豔陽節。
積年幾穴床，經旬不踰闑。
時逐志和風，慣卧袁安雪。
初無子公書，誰其項斯說。
忽令管龍宮，傳聞從鴈帛。
還來弄香火，幸不廢書冊。
偷閒容我輩，用世付時哲。
鵬鷃各逍遥，何煩較優劣。